Firma op knap bestuur gebou | Netwerk24
Firma op knap bestuur gebou
28 Julie 2021 06:27
Hannetjie Terblanche (middel), stigter en mede-eienaar van Micro Engineering, se kollegas het op 1 Mei van haar afskeid geneem.Foto's: Verskaf
Met min kapitaal, een werknemer, 'n draaibank en 'n freesmasjien het Tony en Hannetjie Terblanche, albei gebore Oos-Vrystaters, 'n onderneming op 'n gehuurde perseel in Kroonstad begin.
Vandag is Micro Engineering 'n bekende ingenieursfirma in die Vrystaat, wat op 1 Junie sy 45ste bestaansjaar gevier het.
Die destydse onderneming se gehaltediens, lang ure van werk en streng beheer het tot vinnige groei gelei en die egpaar genoop om die historiese Justice and Peace-gebou in Kroonstad te koop. In 1980 is hulle selfs verder genoodsaak om die besigheid na die huidige perseel in die nywerheidsgebied te skuif.
Niel Terblanche, die egpaar se seun, het hom in 1986 by Micro Engineering aangesluit.
Danksy Hannetjie se bekwame bestuur en Tony se tegniese vaardighede het die onderneming verskeie eerbewyse ontvang. In 1993 is dit byvoorbeeld as streekwenner in die Afrikaanse Handelsinstituut se onderneming van die jaar-kompetisie aangewys.
Chris Dalton, 'n Moqhaka-raadslid, het in 2002 aandele bekom. Ná Tony se afsterwe in 2008 het Tharia Unwin, die egpaar se dogter, ook 'n aandeelhouer geword. In 2014 is die plasma- en CNC Waterjet-fabriek ingewy. Sonder die matriarg en hartklop van Micro Engineering sou dié onderneming nie wees wat dit vandag is nie.
Hannetjie, die spilpunt waarom Micro Engineering se bedrywighede nog altyd gedraai het, het in die ouderdom van 82 teësinnig besluit om op "vroeë pensioen" te gaan.
Op Werkersdag vanjaar het haar kollegas van haar afskeid geneem. Tog sal sy steeds in hart, daad en raad by die wel en wee van Micro Engineering betrokke wees.
Hannetjie het die onderneming met waardigheid en grasie bestuur. Boonop het sy haarself as formidabele sakevrou in Kroonstad gevestig; een wat nie 'n tree vir haar manlike eweknieë teruggestaan het nie. Sy was jare lank die tesourier van die Kroonstadse Sakekamer, en laat steeds diep spore – nie net op sakegebied nie, maar ook in haar kerk en gemeenskap.
Die besigheid verskaf werk aan 21 mense, en lewer gehalteprodukte aan hoofsaaklik die landboubedryf. Emmerlere, vervoerkettings en skroefawegaars wat hier vervaardig is, is oor die land heen by graansilo's en -meule te sien.